<classify> SERIKALI ya Mkoa wa Mjini Magharibi Unguja imepiga marufuku matumizi ya noti ya Tanzania kama mapambo kwenye kumbi mbalimbali za starehe na sherehe za harusi.Mkuu wa Mkoa wa Mjini Magharibi Unguja, Ayoub Mohamed Mahmoud ndiye aliyepiga marufuku matumizi hayo katika semina iliyoandaliwa na Benki Kuu ya Tanzania BoT kwa ajili ya viongozi wa shehia, wakiwemo Masheha. Mahmoud alisema kugeuza noti kuwa mapambo katika kumbi za starehe na sherehe hakukubaliki na ni sawa na kufanya kejeli na dharau kwa fedha ya Tanzania.Kuanzia leo ni marufuku kutumia noti kama mapambo katika kumbi za harusini kwa sababu ni kinyume cha sheria za matumizi ya fedha,alipiga marufuku na kuwataka polisi wachukue hatua. Aidha, alivitaka vyombo vya ulinzi kuchukua hatua za kisheria dhidi ya wote watakaobainika kuingiza fedha bandia katika mzunguko wa zilizo halali kwa kuwa kufanya hivyo kunasababishia wananchi hasara.Mapema, Mkurugenzi wa Tawi la BoT, Yahya Mchujuko alisema noti ni tunu ya taifa hivyo mwananchi kuzitumia kwa namna isiyostahili ni kosa. Alisema noti ni mali ya serikali hivyo haipaswi kuchezewa wala kukunjwa kunjwa hovyo ili zisiharibike kwa urahisi.Alieleza kuwa noti zinapoharibika husababisha taifa liingie gharama kuchapisha nyingine zitakazoingizwa kwenye mzunguko. BoT inaendelea na program yake ya kuelimisha makundi mbalimbali ya wananchi juu ya matumizi halali ya noti inayopaswa kulindwa na kuheshimiwa kama inavyofanywa kwa bendera. Baadhi ya Masheha waliopewa mafunzo hayo walisema kuwa wamejua thamani nyingine ya noti mbali na kutumika kwa ajili ya manunuzi.Leo nimefahamu matumizi ya ziada ya noti zetu ambapo awali nilijua kazi yake kubwa ni manunuzi pekee. Nimefahamu kuwa noti ni tunu ya taifa kama ilivyo bendera ya taifa,alisema Sheha wa Mwanakwerekwe, Ali Haji.  <topic>: kitaifa 